KIRJALLINEN KYSYMYS P-2693/99 esittäjä(t): Lucio Manisco (GUE/NGL) neuvostolle. Venäjän federaation uhkavaatimus Groznyin kaupungille.



Virallinen lehti nro 280 E , 03/10/2000 s. 0106 - 0106



KIRJALLINEN KYSYMYS P-2693/99 esittäjä(t): Lucio Manisco (GUE/NGL) neuvostolle (3. tammikuuta 2000) Aihe: Venäjän federaation uhkavaatimus Groznyin kaupungille Venäjän federaation sotilaallisten ja poliittisten viranomaisten julma uhkavaatimus Groznyin kaupungin 50 000 asukkaalle ja vastarintaa tekeville joukoille on herättänyt suuttumusta koko maailmassa. Puheenjohtajavaltio, yhteisen ulko- ja turvallisuuspolitiikan korkea edustaja sekä komissio ovat kuitenkin tuominneet uhkavaatimuksen ainoastaan puheissaan, ilmaisseet huolensa ja esittäneet varoituksia sekä tutkineet mahdollisia vastatoimia. Vaikka Venäjän viranomaiset ovat tarkistaneet 7. joulukuuta 1999 antamansa uhkavaatimuksen ajankohtaa, tuho uhkaa edelleen kymmeniä tuhansia siviilejä, joiden evakuointi pommitusten keskeltä on täysin epärealistista. Eikö neuvosto katso, että olisi edettävä puheista tekoihin siten, että jäädytetään tilapäisesti, mutta välittömästi Moskovan kanssa tehdyt kumppanuus- ja yhteistyösopimukset sekä kaikenlainen suora ja välillinen tuki Venäjän federaatiolle? Vastaus (13. maaliskuuta 2000) Helsingissä 10. ja 11. joulukuuta 1999 kokoontunut Eurooppa-neuvosto tuomitsi jyrkästi Tetenian kaupunkien kiivaat pommitukset, Groznyin asukkaisiin kohdistetun uhan ja Venäjän sotilasjohdon esittämän uhkavaatimuksen. Tetenian tilanteen huomioon ottaen Eurooppa-neuvosto päätti, että Euroopan unionin Venäjää koskevan yhteisen strategian täytäntöönpanoa olisi tarkistettava, kumppanuus- ja yhteistyösopimuksen määräysten soveltaminen olisi osittain keskeytettävä ja kauppaa koskevia määräyksiä olisi sovellettava tiukasti. TACIS-ohjelman suhteen Eurooppa-neuvosto pyysi budjettivallan käyttäjää harkitsemaan, voidaanko TACIS-ohjelmasta siirtää varoja humanitaariseen apuun. Lisäksi vuoden 2000 budjetin rahoituksessa olisi rajoituttava painoalueisiin, kuten ihmisoikeuksiin, oikeusvaltion periaatteeseen, kansalaisyhteiskunnan tukemiseen ja ydinturvallisuuteen. On kuitenkin muistettava, että monet yhteisen strategian ja kumppanuus- ja yhteistyösopimuksen mukaiset yhteistyöohjelmat palvelevat myös Euroopan unionin etua, esim. ydinturvallisuuden, aseiden riisunnan ja ydinmateriaalin leviämisen estämisen sekä demokraattisten instituutioiden rakentamisen ja kansalaisyhteiskunnan osalta. Näistä Eurooppa-neuvoston tekemistä päätöksistä ilmoitettiin 11. joulukuuta Venäjälle pääministeri Poutinille osoitetulla kirjeellä, jonka olivat allekirjoittaneet pääministeri Paavo Lipponen ja pääsihteeri, korkea edustaja Javier Solana. Yleisten asioiden neuvosto kehotti 24. tammikuuta 2000 komissiota suuntaamaan TACIS 2000 -ohjelman uudelleen välittömästi demokraattisia arvoja edistäviin ydinaloihin, siirtämään sitomattomat määrät humanitaariseen apuun ja edistämään kansalaisyhteiskunnan verkottumista sekä lykkäämään Venäjää koskevan lisätullietuusjärjestelmän mahdollista laajentamista koskevia pohdintoja. Neuvosto oli huolestunut lisääntyvistä kauppariidoista, jotka johtuvat siitä, että Venäjä on rikkonut kumppanuus- ja yhteistyösopimusta ja alakohtaisia sopimuksia, ja neuvosto pani merkille komission aikomat vastatoimet Venäjän romuraudan vientiverolle. Se kehotti komissiota toteuttamaan samanlaisia toimia muilla EU:ta huolestuttavilla aloilla.